CELEX: 62008TN0549
Language: sk
Date: 2008-12-16 00:00:00
Title: Vec T-549/08: Žaloba podaná 16. decembra 2008 – Luxembursko/Komisia

21.2.2009   
            
            
               SK
            
            
               Úradný vestník Európskej únie
            
            
               C 44/60
            
         Žaloba podaná 16. decembra 2008 – Luxembursko/Komisia
   (Vec T-549/08)
   (2009/C 44/103)
   Jazyk konania: francúzština
   Účastníci konania
   
      Žalobca: Luxemburské veľkovojvodstvo (v zastúpení: M. Fisch, splnomocnený zástupca, a P. Kinsch, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť napadnuté rozhodnutia,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Touto žalobou žalobca žiada zrušenie rozhodnutia Komisie K(2008) 5383 z 24. septembra 2008 o pozastavení platieb prostredníctvom Európskeho sociálneho fondu (ESF) podľa jednotného programového dokumentu o štrukturálnych zásahoch Spoločenstva patriacich do cieľa č. 3 Luxemburskému veľkovojvodstvu, ako aj rozhodnutia Komisie K(2008) 5730 zo 6. októbra 2008 o pozastavení platieb prostredníctvom programu iniciatívy Spoločenstva na boj s diskrimináciou a nerovnosťou vo vzťahu k trhu práce (EQUAL) Luxemburskému veľkovojvodstvu.
   Na podporu svojej žaloby žalobca uvádza tri dôvody založené na:
   
               —
            
            
               porušení zásady ochrany legitímnej dôvery, keďže Komisia počas dvoch preventívnych auditov luxemburského systému správy a kontroly, vykonaných pred uvedeným programovým obdobím, prijala záver, že tento systém ponúka dostatočné záruky rešpektovania existujúcej právnej úpravy a všeobecne uznaných kritérií riadnej správy. Komisia prijala nepriaznivé závery týkajúce sa systému správy a kontroly až počas auditu vykonaného následne po uplynutí predmetného programového obdobia,
            
         
               —
            
            
               nesprávnom výklade ustanovení nariadení, ktoré sú základom napadnutých rozhodnutí (1), keďže tieto ustanovenia, v rozpore s tým, čo uvádzala Komisia, nebránia i) tomu, aby riadiaci orgán a platobný orgán patrili k tej istej inštitúcii a ii) tomu, aby národný riadiaci orgán oznámil Komisii výdavky o ktorých môže existovať určitá pochybnosť, ale ktorých právna kvalifikácia neprípustnosti nie je v čase oznámenia preukázaná,
            
         
               —
            
            
               materiálnej nepresnosti niektorých skutočností, z ktorých vychádzajú napadnuté rozhodnutia, pokiaľ ide o vedenie spisov riadiacim orgánom.
            
         
      (1)  Nariadenie Rady (ES) č. 1260/1999 z 21. júna 1999 o všeobecných ustanoveniach o štrukturálnych fondoch (Ú. v. ES L 161, s. 1; Mim. vyd. 14/001, s. 31) a nariadenie Komisie (ES) č. 438/2001 z 2. marca 2001, ktorým sa ustanovujú podrobné pravidlá na vykonávanie nariadenia Rady (ES) č. 1260/1999, pokiaľ ide o systémy riadenia a kontroly pre pomoc poskytovanú v rámci štrukturálnych fondov (Ú. v. ES L 63 s. 21; Mim. vyd. 14/001, s. 132).